Gigaba: ‘Niks verdags aan Guptas se burgerskap’GG Hlatswayo, namens die direkteur-generaal se brief aan die Gupta-familie (Foto via Julius Malema, leier van die EFF) Malusi Gigaba, minister van finansies, het Dinsdag gesê daar is niks verdags aan die feit dat hy Suid-Afrikaanse burgerskap aan lede van die Gupta-familie toegestaan het nie. Gigaba het in ŉ verklaring bevestig dokumente wat op sosiale media deur die EFF versprei word, is eg. Die e-posboodskappe toon Gigaba het sy mag as minister van binnelandse sake gebruik om in te gryp toe ŉ senior beampte by die departement geweier het om burgerskap aan die familie toe te ken omdat hulle nie vir minstens vyf jaar ŉ fisieke adres in Suid-Afrika gehad het nie. Gigaba se kantoor het gesê die minister het wettiglik burgerskap aan die familie toegestaan soos hy by magte was om te doen volgens die Wysigingswet op Suid-Afrikaanse Burgerskap. “Die aansoek is gehanteer volgens die korrekte prosedure wat vereis dat die departement van binnelandse sake aanbevelings aan die minister stuur vir sy oorweging,” lui die verklaring. “Die toekenning van naturaliseringsertifikate van hierdie aard is nie ongewoon nie,” lui die verklaring. “Soortgelyke hoflikhede is voorheen aan prominente sakemanne toegestaan, insluitend die uitvoerende hoofde van multi-nasionale maatskappye en sportsterre. Daar was geen onbehoorlike gedrag deur die minister met betrekking tot die hantering van hierdie aansoek nie.” Malusi Gigaba se brief aan die Gupta-familie (Foto via Julius Malema, leier van die EFF) Gigaba se kantoor het verder die media daarvan beskuldig dat daar sensasie rondom die saak geskep word en “onregverdig” teenoor die minister opgetree word. “Dit is nie waar dat minister Gigaba ‘die hekke vir die Gupta-familie oopgemaak het nie’. Die Gupta-familie is al sedert 2008 heeltydse inwoners in Suid-Afrika. Daar is verder geen ‘skok-onthulling’ in hierdie saak nie aangesien alles volgens die voorskrifte van die wet gedoen is.” Die EFF het Maandag twee dokumente op sosiale media bekendgestel. Die een dokument is deur die destydse direkteur-generaal van binnelandse sake onderteken om die Guptas burgerskap te weier. Die ander dokument, wat deur Gigaba onderteken is, ken vervroegde naturalisering aan die Indiese familie toe. Die EFF het gedreig om die Guptas se burgerskap in die hof teen te staan. “Die EFF het daarom besluit om regsadvies in te win oor die moontlikheid om die saak hof toe te neem sodat Gigaba se gunste reggestel kan word en die Guptas, soos enige buitelanders wat burgerskap wil hê, die korrekte prosedure kan volg. Gigaba se besluit is irrasioneel en geskoei op niks anders nie as sy korrupte verhouding [met die Guptas],” het die party Maandag gesê. Gigaba was sedert 2014 minister van binnelandse sake totdat hy in Maart as minister van finansies aangestel is nadat Pravin Gordhan en sy adjunk Mcebisi Jonas afgedank is. Gigaba se naam het ook in die gelekte Gupta-e-posse opgeduik waarin daar beweer word hy het ŉ noue verhouding met die Gupta-familie. Hy ontken enige oortreding en bevraagteken die geloofwaardigheid van die uitgelekte e-posboodskappe.